CELEX: 62021TN0771
Language: et
Date: 2021-12-11 00:00:00
Title: Kohtuasi T-771/21: 11. detsembril 2021 esitatud hagi – Bategu Gummitechnologie versus komisjon

14.2.2022   
            
            
               ET
            
            
               Euroopa Liidu Teataja
            
            
               C 73/51
            
         
      11. detsembril 2021 esitatud hagi – Bategu Gummitechnologie versus komisjon
      (Kohtuasi T-771/21)
      (2022/C 73/65)
      Kohtumenetluse keel: saksa
      
         Pooled
      
      
         Hageja: Bategu Gummitechnologie GmbH (Viin, Austria) (esindaja: advokaat G. Maderbacher)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tunnistada hagi vastuvõetavaks;
               
            
                  —
               
               
                  mõista liidult, keda esindab komisjon, välja 70 695 720,35 eurot;
               
            
                  —
               
               
                  mõista kohtukulud välja liidult.
               
            
         Väited ja peamised argumendid
      
      Hageja esitab ELTL artikli 268 alusel nõude hüvitada kahju, mida ta kandis ilmse õigusnormirikkumise tõttu, mille komisjon pani toime oma ametikohustuste täitmisel. Komisjon jättis täitmata oma kohustused, kuna ta ei tuvastanud ega lõpetanud teatavate raudteetootjate poolt toime pandud ELi toimimise lepingu artiklite 101 ja 102 rikkumisi. Komisjon tekitas õiguspärase ootuse ja ajendas hagejat tegema investeeringuid.
      Hagi põhjenduseks esitab hageja neli väidet.
      
                  1.
               
               
                  Esimene väide, et komisjon pani toime olulise võimu kuritarvitamise ja tegi ilmse hindamisvea
                  Komisjon ei uurinud hoolikalt kõiki hageja poolt määruse nr 1/2003 (1) artikli 7 alusel esitatud ametliku kaebusega seonduvaid faktilisi ja õiguslikke asjaolusid.
               
            
                  2.
               
               
                  Teine väide, et komisjon rikkus õiguspärase ootuse kaitse ja õiguskindluse põhimõtteid
                  Komisjon andis selgeid, tingimusteta ja järjekindlaid kinnitusi, et raudteeveeremites kasutatavad materjalid peavad vastama nõuetele, mille komisjon ise oli kehtestanud. Neid kinnitusi silmas pidades on hageja teinud suuri investeeringuid muu hulgas nendele nõuetele vastava tehnoloogia väljatöötamisse, mis muutus komisjoni tegevusetuse tõttu väärtusetuks.
               
            
                  3.
               
               
                  Kolmas väide, et kostja on oluliselt rikkunud hageja põhiõigust omandile, mis on sätestatud Euroopa Liidu põhiõiguste harta (2) artiklis 17
                  Vastavalt Euroopa Inimõiguste Kohtu praktikale Euroopa inimõiguste konventsiooni I lisaprotokolli artikli 1 kohta, mida tuleb vastavalt harta artiklile 52 arvesse võtta harta tõlgendamisel, oli komisjon kohustatud võtma positiivseid meetmeid hageja intellektuaalomandi kaitsmiseks. Komisjon neid meetmeid ei võtnud.
               
            
                  4.
               
               
                  Neljas väide, et on rikutud hageja õigust heale haldusele, millele viitab harta artikkel 41
                  Komisjonil kulus umbes neli aastat pärast seda, kui hageja oli esitanud ametliku kartellivastase kaebuse, et teatada hagejale, et ta ei kavatse väidetavat rikkumist selle kaebuse tagajärjel lõpetada, ja ta ei ole ikka veel teinud kaebuse kohta lõplikku otsust. Kuid komisjoni esitatud toimiku materjalidest ei ole siiski võimalik leida põhjust selliseks kauakestvaks menetluseks. Seega on komisjon rikkunud harta artiklit 41.
               
            
         (1)  Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT 2003, L 1, lk 1; ELT eriväljaanne 08/02, lk 205).
      
         (2)  Euroopa Liidu põhiõiguste harta (ELT 2012, C 202, lk 391).